23. schôdza NR SR - 2.deň - B. popoludni
Dátum: 2024-11-27
Poslanec: Ferenčák, Ján (SMER - SD)
Druh vystúpenia: Vystúpenie v rozprave

140. Vážené kolegyne, vážení kolegovia, dovoľte, aby som vám predstavil návrh zákona 528 na vydanie zákona, ktorým sa dopĺňa zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov. Tento zákon vznikol na základe požiadavky kolegov zo samospráv v rámci rokovania únie miest, kde na budúci rok predpokladáme zvýšené výdavky a tlak na rozpočty samospráv hlavne na strane aj príjmovej, aj výdavkovej. Z tohto dôvodu máme výnimku, ktorá platí v tomto roku, ktorá bola schválená po použití rezervného fondu okrem zákonom určených pravidiel, ktorým sa určuje použitie rezervného fondu aj na bežné výdavky, to znamená na krytie výdavkov, ktoré nie sú kryté, kryté z bežných príjmov na fungovanie, fungovanie samospráv. Ako som spomínal aj pri predkladaní v prvom čítaní, samospráva sa nerozdeľuje politicky, pretože každá strana, ktorá má aj zastúpenie tuná v Národnej rade, má svojich starostov a primátorov a všetky zákony, ktoré sa prijímajú na tejto pôde, majú dopad na všetkých bez toho, z akej politickej strany sú. A ak vieme, že vieme prijať zákony alebo zmeny zákonov, ktoré pomôžu, pomôžu starostom a primátorom preklenúť aj náročné obdobia, tak je našou povinnosťou, aby sme takéto návrhy zákonov predložili a tieto návrhy zákonov aj schválili. Chcem možno podotknúť, pretože v prvom čítaní prebehla aj odborná, ale aj politická diskusia, že aby ste sa viac pri zákonoch, ktoré sa týkajú samosprávy, pozerali z pohľadu odbornosti ako politiky, pretože všetci máte záujem, vrátane aj nás, aby samospráva bola a aj, aj je, aj bude, aj bola stabilizačným prvkom spoločnosti a aby sme jej poskytli, poskytli priestor na svoje fungovanie. Touto, týmto návrhom zákona, touto zmenou zákona sa umožní v budúcom roku použiť prostriedky alebo zdroje z rezervného fondu na krytie bežných výdavkov. Týka sa to nielen obcí a miest, ale aj vyšších územných celkov, čiže samospráva ako taká. Prečo je to dôležité v tomto období, ja som to zdôvodňoval, pretože teraz prebieha príprava a tvorba rozpočtov všetkých, všetkých samospráv a bez toho, aby sme sa vyhli rozpočtovému provizóriu, tak je nutné, ak máme, alebo ak obce majú, mestá prostriedky na rezervnom fonde, tieto aby vedeli zapojiť na krytie, krytie aj bežných výdavkov. A je to preto potrebné, pretože lepšie sa takto plánuje a lepšie sa takto rozpočtuje. V prvom čítaní prebehla aj diskusia, si vážim niektoré podnety, ktoré odzneli, a vidím tu pána Dostála, takže on je pre mňa momentálne podnetom, aby som v novom roku sa pozrel aj s prípravou zákona, aby reštrikčné opatrenia, ktoré nie sú potrebné, aby boli možno odstránené, a tu je ten návrh, tu je ten návrh, ak niekto si našetrí, tak ako v domácnosti, tak ak si našetrím a koncom roka zistím, že som si ušetril možno tých tisíc eur, aby mi zákon potom neprikazoval, no tak musíš to použiť len na nákup motorky alebo osobného auta. No tak keď si ich ušetrím, tak si ich aj potom rozplánujem, aby som si v januári kúpil aj nohavice, topánky a možno, možno išiel niekde na dovolenku. Takže v tomto prípade beriem, že tieto reštrikcie, ktoré sú súčasne v zákone, ktoré sa týmto návrhom zákona predlžujú, alebo sa tá výnimka predlžuje, aby boli odstránené, lebo ich pokladám ja osobne aj za prežité na základe skúseností, ktoré mám v samospráve. Takže aby som sa vrátil teraz aj k návrhu zákona, ktorý je predložený, v rámci, v rámci pripomienkového konania boli doručené dve stanoviská. Prvý je z odboru legislatívy. Tam bol návrh, aby sa v názve návrhu vypúšťali slová „Slovenskej národnej rady", pretože ide o úpravu návrhu novelizovaného zákona, s tým som súhlasil a takto som to aj predniesol na gestorskom výbore finančnom. A v druhom prípade, ktorý navrhujú náš legislatívny odbor, som nesúhlasil, to je bod 2, ale stotožnil som sa s návrhom ministerstva financií, ktoré sa priklonilo na moju stranu, aby takto, takto predložený zákon bol aj ostal v platnosti, pretože tam bola iniciatíva, aby som sa už odvolal na zmenu zákona, ktorá ešte nie je právoplatná a v tomto prípade by nastalo vákuum, ktoré nie je prípustné. Takže som akceptoval v prvom prípade odbor legislatívy v bode 1 a bode 2 ministerstvo financií. Zákon bol predložený, máte ho na rokovanie, tak ako je, chcem vás poprosiť a požiadať o jeho podporu. Pomôže to všetkým samosprávam, mohli ste to zachytiť aj vo vyhláseniach tlačových správach či už únie miest alebo iných stavovských organizácií a je prínosom pre nás všetkých. Ďakujem za vašu pozornosť a som pripravený na vaše otázky. Pán predsedajúci, ďakujem, skončil som.